b'\n_START_ARTICLE_\nEtymologicum Magnum Romaniae\n_START_PARAGRAPH_\nEtymologicum Magnum Romaniae este o lucrare neterminat\xc4\x83 a savantului B.P. Hasdeu. Cartea s-a vrut un dic\xc8\x9bionar etimologic al limbii rom\xc3\xa2ne. Datorit\xc4\x83 vastit\xc4\x83\xc8\x9bii \xc3\xaentreprinderii (a fost descris\xc4\x83 drept \xe2\x80\x9emonumental\xc4\x83\xe2\x80\x9d \xc8\x99i \xe2\x80\x9eciclopic\xc4\x83\xe2\x80\x9d) \xc8\x99i circumstan\xc8\x9belor exterioare, Hasdeu a ajuns doar p\xc3\xa2n\xc4\x83 la cuv\xc3\xa2ntul \xe2\x80\x9eb\xc4\x83rbat\xe2\x80\x9d, public\xc3\xa2nd doar patru volume.\n_START_SECTION_\nGenez\xc4\x83\n_START_PARAGRAPH_\nLa baza genezei lucr\xc4\x83rii se afla una din primele sarcini ale Academiei Rom\xc3\xa2ne, aceea de a crea un dic\xc8\x9bionar al limbii rom\xc3\xa2ne. Primele persoane \xc3\xaencredin\xc8\x9bate cu aceast\xc4\x83 misiune au fost A.T. Laurian \xc8\x99i Ion C. Massim, care au imprimat un caracter latinist demersului. Astfel, ei situau etimologia cuv\xc3\xa2ntului Slatina \xc3\xaen stella latina._NEWLINE_\xc3\x8en urma criticilor rom\xc3\xa2ne\xc8\x99ti \xc8\x99i str\xc4\x83ine \xc8\x99i persifl\xc4\x83rilor, misiunea redact\xc4\x83rii unei noi versiuni a dic\xc8\x9bionarului i-a fost \xc3\xaencredin\xc8\x9bat\xc4\x83 lui Hasdeu. Acesta \xc3\xaens\xc4\x83 nu s-a m\xc4\x83rginit la cadrul impus de Academie \xc8\x99i de regele Carol I demersului, care doreau tip\xc4\x83rirea lucr\xc4\x83rii \xc3\xaen \xc8\x99ase ani, astfel realizarea ei \xc3\xaen proiectul s\xc4\x83u ar fi trebuit s\xc4\x83 dureze dup\xc4\x83 unele estim\xc4\x83ri 150 de ani. \xc3\x8entruc\xc3\xa2t regele dorea tip\xc4\x83rirea lucr\xc4\x83rii \xc3\xaen timpul vie\xc8\x9bii sale \xc8\x99i din cauza intrigilor din academie, \xc3\xaen 1897 lui Hasdeu i-a fost retras\xc4\x83 sarcina, laolalt\xc4\x83 cu materialul documentar, \xc3\xaen lipsa c\xc4\x83ruia redactarea nu putea continua. Nou redactor a devenit Al. Philippide. _NEWLINE_Hasdeu nota despre lucrul la Etymologicum, \xe2\x80\x9e\xc3\xaen cruda singur\xc4\x83tate la care sunt os\xc3\xa2ndit, numai aceast\xc4\x83 colosal\xc4\x83 enciclopedi\xc4\x83 a poporului rom\xc3\xa2n, numai contactul zilnic cu spiritul unei \xc3\xaentregi na\xc8\x9biuni, numai satisfac\xc8\x9biunea c\xc4\x83 fac eu singur ceea ce chiar du\xc8\x99manii mei au recunoscut c\xc4\x83 nu poate face nimeni, numai aceasta m\xc4\x83 scap\xc4\x83 de ur\xc3\xa2tul ce m-ar pr\xc4\x83p\xc4\x83di. Dup\xc4\x83 vorba unui \xc3\xaemp\xc4\x83rat roman, sim\xc8\x9besc c\xc4\x83 m\xc4\x83 fac zeu, \xc8\x99i sim\xc8\x9bind-o - \xc3\xaemi vine a r\xc3\xa2de.\xe2\x80\x9d\n_START_SECTION_\nRecep\xc8\x9bie critic\xc4\x83\n_START_PARAGRAPH_\nCriticul George C\xc4\x83linescu a scris despre Etymologicum c\xc4\x83 \xe2\x80\x9ee o carte desf\xc4\x83t\xc4\x83toare de divaga\xc8\x9bie prin folclor \xc8\x99i literatur\xc4\x83\xe2\x80\x9d. _NEWLINE_Dup\xc4\x83 ce a citit cronicile elogioase din pres\xc4\x83, Iulia Hasdeu nota \xc3\xaen jurnal: \xe2\x80\x9ecred c\xc4\x83 un individ care nu a studiat \xc3\xaen mod special filologia, \xc8\x99i care nu se ocup\xc4\x83 de a\xc8\x99a ceva, dar care vrea s\xc4\x83 caute vreo indica\xc8\x9bie asupra unui cuv\xc3\xaent rom\xc3\xa2nesc [...], se va \xc3\xaencurca \xc3\xaen reflec\xc8\x9bii foarte savante, \xc8\x99i ne\xc3\xaen\xc8\x9beleg\xc3\xaend mare lucru, \xc3\xae\xc8\x99i va pierde r\xc4\x83bdarea \xc8\x99i va da la o parte cartea \xc3\xaenainte de a fi g\xc4\x83sit ce c\xc4\x83uta\xe2\x80\x9d._NEWLINE_Cartea a fost reeditat\xc4\x83 \xc3\xaen 1972 la Editura Minerva \xc8\x99i \xc3\xaen 1998 la Editura Teora (primul volum), sub \xc3\xaengrijirea lingvistului Grigore Br\xc3\xa2ncu\xc8\x99.'